Μητροπολίτης Φθιώτιδος Συμεών

Ο Μητροπολίτης Φθιώτιδος Συμεών (κατά κόσμον Ιωάννης Βολιώτης, Κοζάνη, 9 Μαΐου 1977) είναι Έλληνας θεολόγος, νομικός και επίσκοπος της Εκκλησίας της Ελλάδος. Είναι μητροπολίτης της Ιεράς Μητροπόλεως Φθιώτιδος. Στο παρελθόν υπήρξε Επίσκοπος Θεσπιών και Πρωτοσύγκελλος της Ιεράς Αρχιεπισκοπής Αθηνών.

Βιογραφικά στοιχεία
Ο κατά κόσμον Ιωάννης Βολιώτης γεννήθηκε το 1977 στην Κοζάνη. Η πατρική του καταγωγή είναι από το χωριό Ασπρόγεια στο νομό Φλώρινας. Είναι απόγονος αγωνιστών του Μακεδονικού Αγώνα. Στην Καστοριά ολοκλήρωσε τις σπουδές του στην πρωτοβάθμια και δευτεροβάθμια εκπαίδευση.

Είναι Πτυχιούχος των Τμημάτων Νομικής και Θεολογίας του Αριστοτελείου Πανεπιστημίου Θεσσαλονίκης. Συνέχισε ως Υποψήφιος Διδάκτωρ στην Ιστορία της Φιλοσοφίας και για μια διετία έκανε μεταπτυχιακές σπουδές στη Νομική Σχολή του Αριστοτελείου Πανεπιστημίου Θεσσαλονίκης στην Ιστορία, Φιλοσοφία και Κοινωνιολογία του Δικαίου. Το 2002 υποστήριξε επιτυχώς την διπλωματική του εργασία στο εκκλησιαστικό δίκαιο στην Νομική Σχολή Θεσσαλονίκης και έλαβε μεταπτυχιακό δίπλωμα ειδίκευσης με γενικό βαθμό «Άριστα».

Το 2001 χειροθετήθηκε Αναγνώστης και τον Αύγουστο του 2002 εκάρη Μοναχός (λαμβάνοντας το όνομα Συμεών), από τον Μητροπολίτη Καστορίας Σεραφείμ, στην Μονή Αγίων Αναργύρων Μελισσοτόπου, της Ιεράς Μητροπόλεως Καστορίας, όπου και εγκαταβίωσε έως το 2011.

Το 2011 εντάχθηκε στο δυναμικό της Ιεράς Αρχιεπισκοπής Αθηνών, ως Μοναχός στην Ιερά Μονή Ασωμάτων Πετράκη. Χειροτονήθηκε Διάκονος από τον Μητροπολίτη Καστορίας Σεραφείμ, στο Καθολικό της Μονής Πετράκη και Πρεσβύτερος από τον Αρχιεπίσκοπο Αθηνών Ιερώνυμο στην Ιερά Μονή Αγίου Ιωάννου Θεολόγου Βοιωτίας. Το 2012 έλαβε το οφφίκιο του Αρχιμανδρίτη και χειροθετήθηκε Πνευματικός, από τον Μητροπολίτη Καστορίας Σεραφείμ.

Το 2011 επίσης διορίστηκε από τον Αρχιεπίσκοπο Αθηνών Ιερώνυμο στην Α΄ Γενική Διεύθυνση Διοικητικής Μερίμνης της Αρχιεπισκοπής Αθηνών και υπηρετεί ως Γενικός Αρχιερατικός Επίτροπος και Υπεύθυνος του Ιδιαιτέρου Γραφείου της Πρωτοσυγκελλίας. Παράλληλα διορίζεται ως εφημέριος του Ιερού Παρεκκλησίου του Αγίου Φανουρίου Ιλίου του Ορφανοτροφείου Βουλιαγμένης. Ταυτόχρονα με άδεια και ευλογία του Μητροπολίτου Θηβών και Λεβαδείας Γεωργίου υπηρετεί από το 2011 και ως πνευματικός υπεύθυνος στο Κέντρο Εκκλησιαστικής Διακονίας Οινοφύτων, όπου ασχολείται με το έργο της κατηχήσεως παιδιών και εφήβων.

Στις 25 Ιουνίου 2014 διορίστηκε από τον Αρχιεπίσκοπο Αθηνών Ιερώνυμο και την Ιερά Σύνοδο της Εκκλησίας της Ελλάδος Πρωτοσύγκελλος και Γενικός Διευθυντής των Διοικητικών Υπηρεσιών της Ιεράς Αρχιεπισκοπής Αθηνών. Ως νόμιμος αναπληρωτής του Αρχιεπισκόπου προέδρευε σε πλήθος εκκλησιαστικών Νομικών Προσώπων με σημαντικότερο το Μητροπολιτικό Συμβούλιο της Ιεράς Αρχιεπισκοπής Αθηνών ενώ τυγχάνει Αντιπρόεδρος του Γενικού Φιλοπτώχου Ταμείου, του Ιδρύματος Νεότητος, του Ιδρύματος «ΚΟΚΚΟΡΗ», του Κέντρου Παιδείας, Πολιτισμού και Εθελοντισμού της Αρχιεπισκοπής και άλλων Ιδρυμάτων.

Παράλληλα με το Ιερό Παρεκκλήσιο του Αγίου Φανουρίου Ιλίου διορίσθηκε και Πρόεδρος του Εκκλησιαστικού Συμβουλίου του Ιερού Αρχιεπισκοπικού Παρεκκλησίου της Αγίας Τριάδος οδού Φιλελλήνων.

Στις 29 Ιουνίου 2016 εξεφώνησε από τον Ιερό Βράχο της Ακροπόλεως, τον αρχαίο Άρειο Πάγο στην Πνύκα, ομιλία με θέμα: «Άγιος Απόστολος Παύλος: Απόστολος των εθνών και όχι των εθνικισμών».

Στις 7 Φεβρουαρίου 2018 μετά από πρόταση του Αρχιεπισκόπου Αθηνών και ψήφο της Ιεραρχίας της Ιεράς Συνόδου της Εκκλησίας της Ελλάδος, εξελέγη Επίσκοπος Θεσπιών, Βοηθός Επίσκοπος της Ιεράς Αρχιεπισκοπής Αθηνών. Χειροτονήθηκε Επίσκοπος στον Μητροπολιτικό Ναό Αθηνών, στις 11 Φεβρουαρίου 2018, από τον Αρχιεπίσκοπο Αθηνών Ιερώνυμο Β´, συμπαραστούμενο από 30 Μητροπολίτες και Επισκόπους της Εκκλησίας της Ελλάδος, του Οικουμενικού Πατριαρχείου Κωνσταντινουπόλεως, του Πατριαρχείου Αλεξανδρείας και της Εκκλησίας Κρήτης.

Στις 11 Οκτωβρίου 2019 εξελέγη Μητροπολίτης Φθιώτιδος με 62 ψήφους (επί συνόλου 79). Αμέσως μετά την εκλογή υπέβαλε την παραίτησή του από τη θέση του Πρωτοσυγγέλου της Ιεράς Αρχιεπισκοπής Αθηνών. Ενθρονίστηκε στη Λαμία, στις 16 Νοεμβρίου 2019.

 Παραπομπές 

Συμεων
Κατηγορία:Επίσκοποι του 21ου αιώνα
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης
Κατηγορία:Απόφοιτοι της Νομικής Σχολής του Αριστοτελείου Πανεπιστημίου Θεσσαλονίκης